Nafarroako Parlamentuko Mahaiak, 2022ko martxoaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Mikel Asiain Torres jaunak aurkeztutako galdera, aholkulariek enpresen gizarte erantzukizunaren esparruan bete beharreko eginkizunari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2022ko martxoaren 21ean

Lehendakaria: Unai Hualde Iglesias

GALDERAREN TESTUA

Geroa Bai talde parlamentarioari atxikitako foru parlamentari Mikel Asiain Torres jaunak, Legebiltzarreko Erregelamenduan ezarritakoaren babesean, honako galdera hau aurkezten du, Garapen Ekonomiko eta Enpresarialeko kontseilariak Osoko Bilkuran ahoz erantzun dezan:

Iragan otsailean, Nafarroako Gobernuko Enpresa Politikaren, Nazioarteko Proiekzioaren eta Lanaren zuzendari nagusiak ebazpen bat eman zuen argitara, zeinaren bidez epe bat irekitzen baitzen aholkularien egiaztagiri-eskaeretarako, enpresa eta entitate publikoetan gizarte erantzukizuna ezartzeko “InnovaRSE” metodologiaren bidez.

Nafarroako Gobernuak gizarte erantzukizuna sustatzen du eta horretarako pizgarriak ematen ditu, eta xede horrekin laguntzen deialdia egiten du, enpresek gizarte erantzukizuna beren enpresa-estrategietan txerta dezaten. Hala, 2022ko ekitaldian, aurreko urteetan bezalatsu, “Gizarte erantzukizuna sustatzeko programa” izeneko partida gaitu zen, 100.000,00 eurorekin.

Hori dela-eta, egiaztagiriak eskatzeko epe bat ireki zen, laguntzak eskatzen dituzten enpresei InnovaRSE, TAMIRSE eta GobernaRSE metodologietan diruz lagungarriak diren jarduketak gauzatzeko aholkulari-egiaztagiria duten pertsonen kontaktuak helarazteko.

Horrenbestez, gizarte erantzukizunak enpresen esparruan duen eginkizuna funtsezkoa da jada eta areagotzen ari da.

Hori dela-eta, galdera hau egiten diogu Garapen Ekonomiko eta Enpresarialeko kontseilariari, ahoz erantzun dezan:

Zer eginkizun izan behar dute aholkulariek enpresen gizarte erantzukizunaren esparruan?

Iruñean, 2022ko martxoaren 16an

Foru parlamentaria: Mikel Asiain Torres